b'\n_START_ARTICLE_\nAhalazija po\xc5\xbeiralnika\n_START_PARAGRAPH_\nAhalazija po\xc5\xbeiralnika ali kardiospazem je nesposobnost sprostitve gastroezofagealnega sfinktra (mi\xc5\xa1ice zapiralke na prehodu med po\xc5\xbeiralnikom in \xc5\xbeelodcem) pri po\xc5\xbeiranju. Zna\xc4\x8dilna je oslabljena ali odsotna peristaltika. Po navadi gre za primarno ahalazijo, kjer vzrok ni poznan. Pri manj\xc5\xa1em dele\xc5\xbeu bolnikov pa je vzrok druga znana bolezen, npr. rak po\xc5\xbeiralnika ali Chagasova bolezen (nalezljiva bolezen, ki je pogosta v Ju\xc5\xbeni Ameriki). Pojavnost bolezni je pribli\xc5\xbeno 1 na 100.000 ljudi na leto\n_START_SECTION_\nSimptomi\n_START_PARAGRAPH_\nZna\xc4\x8dilni znaki ahalazije po\xc5\xbeiralnika so te\xc5\xbeave pri po\xc5\xbeiranju (disfagija) in v\xc4\x8dasih bole\xc4\x8dina v prsih.\n_START_SECTION_\nDiagnoza\n_START_PARAGRAPH_\nDiagnosticiranje poteka s pomo\xc4\x8djo manometrije po\xc5\xbeiralnika in rentgenskih preiskav s pomo\xc4\x8djo kontrastnih sredstev (predvsem z barijevim sulfatom).\n_START_SECTION_\nZdravljenje\n_START_PARAGRAPH_\nNa voljo je ve\xc4\x8d oblik zdravljenja, vendar nobeno popolnoma ne pozdravi stanja. V dolo\xc4\x8denih primerih se uporabljajo tudi zdravila (med drugimi botulin), vendar se dolgotrajnej\xc5\xa1i u\xc4\x8dinki dose\xc5\xbeejo s \xc5\xa1irjenjem (dilatacijo) po\xc5\xbeiralnika ali z operativnim prerezanjem mi\xc5\xa1i\xc4\x8dja (Hellerjeva operacija).'